‘BSV’-paartjie deel babanuusJohan en Esmerélda Lombard. (Foto: Verskaf) Een van die dae sluit nóg ŉ pienkvoet by die Boer soek ŉ vrou-kroos aan wanneer boer Johan Lombard en sy vrou, Esmerélda, se eersteling sy opwagting maak. Die egpaar, wat tydens die verfilming van die 14de seisoen van dié gewilde kykNET-werklikheidsreeks ontmoet het, het pas op sosiale media verklap dat hulle binnekort ŉ gesin van drie word. “Toekomstige klein drywer op pad,” het Esmerélda geskryf by ŉ foto van ŉ sonarfoto en ŉ babapakkie wat lees: “Hierdie boer soek nie ŉ vrou, hy soek net sy mamma.” Maroela Media het vroeër berig die lewe het onverwagte kinkels en draaie vir Johan, ŉ boer van Marquard in die Vrystaat, en Esmerélda geloop. Esmerélda het aanvanklik eers op boer Nelis Leonard se plaas gekuier, maar hulle is kort ná afloop van die program uitmekaar. Johan en Arina Toua, wat uiteindelik as sy finale keuse saam met hom op die plaas agtergebly het, het tydens die reünieprogram reeds aangekondig dat hulle paaie geskei het. Die paartjie is intussen in Augustus vanjaar getroud op die Oranje-gasteplaas naby Clarens op die grens van Lesotho. Marciel Hopkins, aanbieder van Boer soek ŉ vrou, het die egpaar op Instagram gelukgewens met die pienkvoet. “Mag dit ŉ super geseënde swangerskap wees [sic],” het sy geskryf. Johan en Esmerélda Lombard saam met gaste op hulle troue. (Foto: Instagram/Theuns Louw) “Ons is baie bly vir julle, sien uit om die lyfie te ontmoet,” het Alri Zunckel, ook ŉ deelnemer aan die 14de seisoen van die werklikheidsreeks, gesê. “Hierdie tannie gaan vir baba Lombard opspeel! Kan nie wag nie! So opgewonde saam met julle [sic],” het Lourize Kock, nog ŉ deelnemer aan dieselfde seisoen van die reeks, gesê. Die 14de seisoen van die reeks het tot ŉ hele rits suksesvolle liefdesverhale gelei: Johan en Esmerélda is intussen getroud, asook Alri en boer Tyson Zunckel. Lourize en boer Petré Vermeulen is ook nog steeds in ŉ verhouding. Boer Niel Bruwer en sy vrou, Chereze, ŉ gunstelingpaartjie van die 13de seisoen, het in Augustus vanjaar ŉ dogtertjie, Catrine, verwelkom. Die 15de seisoen van Boer soek ŉ vrou begin 19 Januarie 2023 op kykNET, DStv-kanaal 144.